22/12/2017 | Administración LocalMunicipal
Ferrol
Igualdade
Aprobación definitiva do Regulamento de uso e funcionamento da Casa da Xuventude

Aprobado inicialmente o Regulamento de uso e funcionamento da Casa da Xuventude do Concello de Ferrol por Acordo do Concello Pleno, en sesión celebrada o día 28 de setembro de 2017 e sometidas a información pública durante un prazo de trinta días hábiles a partir do día seguinte ao da publicación do anuncio no BOP, sen que se tivera presentada ningunha reclamación ou suxerencia, segundo o artigo 49 da Lei 7/1985, de 2 de abril, Reguladora das bases de réxime local enténdese definitivamente adoptado o Acordo ata entón provisional. Publícase a continuación o texto íntegro de ditas Bases. REGULAMENTO DE USO E FUNCIONAMENTO DA CASA DA XUVENTUDE DO CONCELLO DE FERROL FUNDAMENTACIÓN O artigo 48 da Constitución establece que os poderes públicos promoverán as condicións para a participación libre e eficaz da xuventude no desenvolvemento político, social, económico e cultural. O Concello de Ferrol entende a importancia do sector xuvenil, feito que deu lugar á Casa da Xuventude, situada na rúa Almendra, que o Concello pon a disposición de todos os mozos e mozas con idades comprendidas entre os 14 e os 30 anos, así como a entidades de índole xuvenil, co obxecto de facilitarlles o uso dos distintos equipamentos e instalacións da mesma, ben para participar nas actividades que se organicen dende o Concello, ben para realizar actividades libres. De ahí a necesidade de aprobar o presente Regulamento, ao amparo do exercicio da postestade regulamentaria e de auto-organización que a lexislación vixente lle outorga ao Concello de Ferrol para regular o servizo público “Casa da Xuventude”. ARTIGO 1.- OBXECTIVOS A Casa da Xuventude de Ferrol é un equipamento público de titularidade municipal cuxa finalidade é fomentar o encontro, a información, a comunicación, a dinamización do ocio e o tempo libre, favorecer a formación integral da xuventude e promover o asociacionismo. O funcionamento da Casa da xuventude rexerase polos principios de igualdade, participación e solidariedade con espítiru proactivo par o completo desenvolvemento dos dereitos humanos, a igualdade de xénero, o respcto ao medio ambiente e a cultura inclusiva.1.1.- Obxectivos xerais: – Dotar ao Concello de Ferrol dun equipamento estable con estructura flexible e multifuncional, convenientemente equipado para ofrecer servizos, recursos e actividades á xuventude. – Dar resposta a unha demanda constatada por parte da poboación máis nova da localidade.1.2.- Obxectivos específicos: – Proporcionar espazos para o encontro, a interrelación e a dinamización sociocultural da poboación xuvenil. – Ofrecer información, asesoramento e formación nas materias que a xuventude requira e/ou sexa preceptiva ao abeiro da normativa vixente. – Ofertar un amplo abanico de recursos e actividades de ocio e tempo libre, propiciando dende unha prespectiva de prevención hábitos cívicos e saudables. – Favorecer a participación xuvenil a través do apoio e fomento do tecido asociativo. ARTIGO 2.- CARASTERÍTICAS DEFINITORIAS DA CASA DA XUVENTUDE A Casa da Xuventude ten un carácter público, garantindo con isto: 1) A preservación do carácter público, dirixindo a súa actividade á totalidade do colectivo xuvenil de todo o Concello, incidindo na prevención de situacións de desvantaxa por razóns físicas e sociais.2) Na xestión da Casa da Xuventude, participa directamente os mozos e mozas, asegurando a súa participación na xestión así como na programación e actividades da mesma. ARTIGO 3.- HORARIO DE FUNCIONAMENTO Os horarios de apertura e peche, estarán expostos en lugar visible para a información pública. Todos os horarios, modificacións e/ou variacións motivadas por circunstancias especiais anunciaranse con carácter previo e coa debida antelación nos diferentes medios de información municipal. En todo caso o horario deberá cumprir a normativa básica aplicable ás Oficinas de Atención Xuvenil así como aos servizos que se preten na mesma e estean suxeitos a regulación de horarios ou calendarios específicos. Fomentarase a apertura amplia de horarios co fin de cumprir os obxectivos contemplados neste regulamento. ARTIGO 4.- USUARIOS/AS O acceso á Casa da Xuventude será libre para os mozos e mozas en idades comprendidas entre os 14 e os 30 anos. Tamén serán usuarios/as da Casa da Xuventude menores con idades inferiores as mencionadas, cando sexa para participar en programas educativos especifícos e organizados dende calquera Concellería do Concello. Manterase actualizado un Rexistro de usuarios/as a través de fichas de inscrición. Así mesmo manterase actualizado un rexistro de entidades xuvenís. Para a tramitación do carnet de usuario/a deberase presentar a solicitude debidamente cumprimentada, unha fotocopia do DNI ou Libro de Familia, así como unha autorización da persoa que exerza a patria potestade, e/ou a garda e custodia no caso de menores de idade non emacipados, no caso dos menores de idade. ARTIGO 5.- EQUIPAMENTO DA CASA DA XUVENTUDE A Casa da Xuventude contará co seguinte equipamento básico: A) Oficina de administración xeral de información xuvenil. Neste espazo estará o persoal técnico e administrativo contratado polo Concello con funcións de deseño e control presupostario, planificación dos programas de xuventude e xestións administrativas en xeral. B) Punto de información xuvenil Recopila toda a información relativa a temas relacionados coa xuventude. A esta información pódese acceder de forma presencial, a través de paneis, revistas e folletos ou mediante atención telefónica, por correo electrónico, carta, redes sociais ou por calquer vía telemática e tecnolóxica que garanta o funcionamento das actividades reguladas en cada caso. A información seleccionada que se ofrecerá será sobre actividades deportivas, culturais e de intercambios organizados polo Concello; convocatorias e actividades doutros organismos públicos de xuventude; becas, axudas e subvencións; cursos, premios e concursos; vivenda; organizacións sociais e voluntariado; educación para a saúde; etc. C) Aula de ensaios/polivalente Nesta aula poderanse levar a cabo todo tipo de cursos e obradoiros (danza, fotografía dixital, formación, etc), ao tempo que poderán executarse proxeccións de cine, conferencias, xornadas, concertos de música e todas as actividades que polas súas características podan desenvolverse. Esta aula tamén está destinada a ser punto de encontro de aquelas asociacións ou grupos xuvenís que non teñan unha sede donde reunirse. Esta aula, contará cun equipo de grabación e producción musical. D) Aula de ocio Esta aula está deseñada para o ocio dos/as usuarios/as. Nela hai material lúdico destinado ao recreo permanente dos mozos e mozas usuarios do centro: xogos de mesa, futbolín, videoconsolas, etc. E) Aula de informática Normas de uso do servizo de ordenadores: 1.- O servizo conta con varios ordenadores cun paquete básico de programas e/ou conexión a internet.2.- Protección de datos de usuarios/as: Os datos de usuarios/as serán introducidos nun ficheiro propiedade do Departamento de Xuventude, de conformidade coa Lei orgánica 15/1999, de 13 de decembro, de protección de datos de carácter persoal. Estes datos poderán utilizarse para enviar información de interese do Concello de Ferrol. O/A usuario/a ten dereito a acceder aos datos, rectificalos, cancelalos e opoñerse a dalos. En concreto, pediranse os seguintes datos: nome e apelidos, dirección postal, dirección electrónica, DNI ou NIE, teléfono e páxina web ou blog persoal.3.- Dereito á privacidade: a) Para garantir a privacidade do uso, cada usuario/a só poderá aceder a súa información con usuario e contrasinal. b) Non obstante, as diferentes sesións dos/as usuarios/as quedan rexistradas nun programa informático que administra as sesións, coa data e hora na que cada persoa estivo conectada. As normas de utilización serán as que se describen no ANEXO I. F) Aula “Laboratorio xuvenil” Esta aula é un punto de encontro para os mozos e mozas innovadores e creadores, punto de saída de talentos emerxentes. É un espazo flexible, dinámico, dotado das últimas tecnoloxías para facilitar o desenvolvemento de eventos de innovación tecnolóxica, cursos de formación, actividades de networking e exposicións de produtos. É un lugar de celebración de debates sobre ciencia, tecnoloxía e innovación. Os obxectivos que se persiguen: – Impulsar e participar no proceso de xeneración de novas ideas, novos proxectos ou novos modelos de negocios en rede. – Fomentar a cultura da innovación, a creatividade dos rapaces e rapazas a través da tecnoloxía, a robótica, a arte, as ciencias e a oratoria. – Participar no desenvolvemento de ferramentos, procedimentos e metodoloxías para a xestión da innovación, a información e o coñecemento. – Fomentar as star-ups e coworking. – Promover o aumento da empregabilidade. G) Aula coworking Esta aula é para uso das entidades xuvenís que soliciten participar na autoxestión da Casa da Xuventude. É un espazo de reunión de entidades xuvenís, de elaboración de proxectos de actividades e de propostas en común para mellorar o funcionamento da Casa. H) Almacén Destinado para o depósito e resgardo de utensilios e materiais de limpeza, equipos e materiais en xeral segundo áreas de traballo. I) Aseos Xénero feminino e masculino accesibles ás persoas con diversidade funcional. ARTIGO 6.- ACTIVIDADES As actividades desenvolvidas na Casa da Xuventude encadran dentro dos seguintes programas de promoción xuvenil: – Información e formación xuvenil. – Actividades de ocio e tempo libre. – Prevención de drogodependencias. – Actuación en prol da igualdade de oportunidades, emprego, vivenda, medio ambiente, consumo e deportes en materia xuvenil. – Participación xuvenil. – Colaboración con outras administracións públicas. – Actuacións de fomento do asociacionismo. – Información reproductiva-sexual nas actuacións. ARTIGO 7.- NORMAS XERAIS PARA O USO DAS DEPENDENCIAS 1.- En horario escolar só poderán permanecer na Casa da Xuventude os mozos e mozas que teñan finalizados os estudos obrigatorios, segundo a normativa vixente e sexan maiores de 16 anos.2.- Para utilizar o material da sala de ocio (mesas, xogos, aula de informática, consolas, etc.) será necesario solicitalo ao persoal da Casa, presentado o carné de usuario/a na oficina de información xuvenil.3.- Os materiais e xogos que se presten deberán usarse correctamente e de acordo as súas características. Se se produxera algún deteriodo, extravío ou substracción, que sexa imputable ao solicitante, éste deberá repoñelo ou pagalo.4.- A quenda de xogo na sala de ocio non será superior a 60 minutos. Só se poderá continuar se ao termo da quenda non houbese ningún outro usuario/a esperando para utilizalo. Unha vez finalizado a quenda de xogo, o/a usuario/a deberá deixar o material perfectamente gardado.5.- A quenda na aula de informática e de música non será superior a 60 minutos. Só se poderá continuar se ao termo da quenda non houbese ningún outro usuario/a esperando para utilizalas. ARTIGO 8.- PARTICIPACIÓN SOCIAL NA XESTIÓN A Casa da Xuventude actuará de forma coordinada coas entidades, proxectos sociais e centros educativos do seu entorno. Particularmente, colaborará con outros centros públicos de servizos para a infancia e a xuventude: centros de tempo libre, centros sociolaborais e centros educativos. A Casa da Xuventude coidará de forma moi especial a colaboración coas asociacións xuvenís da localidade e propiciará o seu desenvolvemento asegurando que a súa programación teña presente os seguintes criterios: – Coordinar as diferentes programacións das entidades coa Concellería, evitando duplicidade no desenvolvemento de actividades. – Implicar ás asociacións na realización de cursos e actividades dentro das súas programacións. – Desenvolver proxectos e actuacións conxuntas. – Cooperación entre entidades. Na medida en que o desenvolvemento das súas propias actividades o permita, a Casa da Xuventude facilitará o uso das súas instalacións e equipamentos para a realización de actividades organizadas por asociacións xuvenís. A Casa da Xuventude ofrecerá a estes colectivos: – Dirección postal e buzón na casa. – Recepción de telecomunicacións. – Uso das diferentes aulas, previa autorización da Concellería de Mocidade, sempre e cando non se realicen actividades lucrativas. – Formar parte do “Laboratorio xuvenil”. 8.1.- Cesión puntual de espazos Condicións de cesión puntual de salas a asociacións e colectivos: 1. O Concello de Ferrol cede a aula polivalente e aulas da Casa da Xuventude a asociacións e colectivos con carácter gratuito para actividades que non ocupan a totalidade do ano e que teñan carácter imprevisible tales como campañas de información e outras.2. O Concello de Ferrol prestará especial atención aos contidos das actividades que as entidades peticionarias desenvolvan na sala cedida.3. A solicitude da sala deberá realizarse por escrito, indicando na mesma o tipo de actividades que se vai a realizar, o día e a hora así como o aforo de público previsto, debendo ser presentada polo Rexistro Xeral do Concello e dirixida á Concellería de Mocidade.4. A entidade peticionaria deberá respectar as normas de uso da Casa, especialmente os horarios, quedando expresamente prohibido: fumar, consumir alimentos e bebidas ou exceder a capacidade autorizada de asistentes. Asimesmo, a actividade a desenvolver pola entidade peticionaria non pode ter ningun carácter lucrativo.8.2. Cesión anual de espazos: procedemento 1. O Concello de Ferrol establecerá cada ano un prazo de trinta días naturais para presentar as solicitudes á Concellería de Mocidade. Esta convocatoria farase pública no taboleiro de anuncios do Concello.2. O feito de presentar a solicitude supón a total aceptación desta normativa en todos os seus termos. A solicitude deberá presentarse acompañada da seguinte documentación: – Proxecto de actuacións e actividades – Fotocopia dos Estatutos da entidade – CIF da entidade – Identificación da persoa que representa á entidade – Número de rexistro de entidades do Concello de Ferrol – Seguro de responsabilidade civil 3. Unha vez rematado o prazo de solicitudes, e tras o estudo polo persoal da Concellería de cada unha delas, resolverase o proceso no prazo máximo dun mes, e farase pública a listaxe das entidades xuvenís admitidas, formulándose a continuación unha proposta de reparto de espazos e horarios de xeito que non se dificulte o desenvolvemento das actividades programadas pola Concellería de Mocidade nin o normal funcionamento da Casa.4. As solicitudes avaliaranse segundo os seguintes criterios: a) Proxecto: máximo 20 puntos – Innovación do proxecto: 9 – Adecuación do proxecto ás necesidades dos mozos e mozas da cidade: 5 – Grao de viabilidade do proxecto: 3 – Proxecto con obxectivos prioritamente socio-educativos: 3 b) Actividade ordinaria estable durante o ano: considérase acividade estable aquelas que ademais de organizar acontecementos puntuais, teñan unha programación ordinaria de actividades cunha periodicidade semanal, bisemanal ou mensual: Se é afirmativo: 10 puntos c) Número de horas semanais de coordinación coa Concellería de Mocidade en relación á autoxestión da Casa: 1 hora. 2 puntos 2 horas. 3 puntos 3 horas. 4 puntos 4 ou máis horas. 6 puntos En caso de empate, empregarase o criterio de orde de entrada da solicitude polo Rexistro Xeral do Concello.5. As entidades que non obtiveran espazo, incluiranse nunha listaxe de espera elaborada segundo a puntuación obtida.6. O período de autorización de uso establécese por un ano como máximo, e poderá ser renovable tras a previa solicitude.7. Poderase revogar a cesión do espazo, previa resolución, polos seguintes motivos: – Causar danos e perdas na Casa da Xuventude. – Introducir bebidas alcohólicas ou calquera tipo de substancia ilegal na Casa. – Realizar actividades con ánimo de lucro. – Mostra de conductas machistas, xenófobas ou discriminatorias.8. Todos os documentos que se deriven desta relación entre Concellería de Mocidade e as entidades, publicidade, difusión, publicacións, actividades, etc., redactaranse en lingua galega. Tamén será obrigatorio utilizar unha linguaxe non sexista e non discriminatoria. ARTIGO 9.- CONSELLO CONSULTIVO Será un instrumento que funcionará como órgano consultivo e de participación social en coordinación coa Concellería de Mocidade.9.1.- Estará formado por: – O/a alcalde/alcaldesa e/ou o/a concelleiro/a de Mocidade – O/A técnico/a de Mocidade – A/O xefe/a de Negociado/Sección/Servizo, que realizará as funcións de secretario/a – Dous representante por cada unha das asociacións xuvenís que teñan a súa sede na Casa. – Dous representante por cada un dos grupos xuvenís que teñan a súa sede na Casa. – Mozos e mozas a título individual que manifesten interese en materia xuvenil. O número máximo será de 30 persoas. Se a demanda fose superior a este número, a participación será rotatoria.9.2.- Convocatorias – O Consello consultivo reunirase, como mínimo, dúas veces ao ano, a convotaria do/a secretario/a. – O Concello de Ferrol, a través da Concellería de Mocidade, poderá asemesmo convocar ao Consello para consultarlle o informarlle de asuntos do seu interese. – Nas reunións do Consello participará, con voz pero sen voto, a xefe/a de Negociado/Sección/Servizo, que o fará en calidade de secretario/a do Consello.9.3.- Competencias – Coñecer e emitir a súa opinión sobre as propostas de actividades anuais da Casa da Xuventude antes da súa aprobación por parte da Concellería de Mocidade. – Formular propostar á Concellería de Mocidade e ao Concello en relación ao seu funcionamento. – Pronunciarse sobre calquera feito relevante que afecte ao normal funcionamento da Casa da Xuventude. – Estudar vías de colaboración entre a Casa da Xuventude e as entidades sociais do barrio. ARTIGO 10.- DEREITOS E DEBERES DOS/AS USUARIOS/AS 10.1.- Dereitos: 1. A recibir información acerca das actividades da Casa da Xuventude. En todo caso existirá un exemplar do plan de actividades a disposición dos/as usuarios/as.2. A recibir un trato digno e respectuoso por parte dos responsables das actividades, dos/as animadores/as, cargos electos e do resto de participantes da Casa da Xuventude.3. Á atención das súas demandas e queixas.4. A participar na elaboración do plan de actividades a título individual ou a través dos colectivos e asociacións xuvenís, incluso coa elaboración de propostas de funcionamento.5. A participar nas actividades da Casa da Xuventude, dentro da capacidade da mesma, e a utilizar as instalacións e o material existente en condicións de igualdade.10.2.- Deberes: 1.- Facer un uso correcto das instalacións e do material existente na casa da Xuventude.2.- Atender as indicación e ordes dadas polos responsables do servizo en canto á utilización das instalacións, material e ao desenvolvemento das actividades programadas.3.- Ao pago dos prezos públicos que fosen establecidos no seu caso, para a realización das actividades específicas.4.- A manter en todo momento un trato respectuoso e digno cara aos reponsables do servizo e do resto de usuarios/as da Casa da Xuventude. ARTIGO 11.- INFRACCIÓNS Considerarase infracción o incumprimento total ou parcial das obrigas contidas no presente regulamento. A) Son infraccións leves: 1. Non mostrar a debida dilixencia na utilización das instalacións e o material.2. O acceso ás actividades específicas sen ter aboado o prezo público establecido.3. Non atender as indicacións e ordes dadas polos responsables do servizo. B) Son infraccións graves: 1. Causar de forma intencionada danos nas instalacións e o material da Casa da Xuventude.2. Provocar altercados co resto dos/as usuarios/as.3. A solicitude dun espazo reservado, cedido de forma gratuita, e a non utilización posterior do mesmo por causas imputables ao solicitante.4. A comisión de tres ou máis faltas leves no prazo de seis meses. C) Son infraccións moi graves: 1. O deterioro grave e relevante das instalacións ou o material da Casa da Xuventude.2. A indebida utilización das aulas e obradoiros, contravindo as normas de uso.3. O impedimento do uso das instalacións polos demais usuarios/as.4. A comisión de dúas ou máis faltas graves no prazo de seis meses. ARTIGO 12.- RESPONSABLES Os responsables civís subsidiarios das infraccións no caso dos menores de idade, serán os pais/nais/titor/a dos/as menores usuarios/as. ARTIGO 13.- SANCIÓNS As infraccións leves serán sancionadas coa perda do dereito ao uso das instalacións por un prazo non superior a quince días. As infracción graves serán sancionadas coa perda do dereito ao uso das instalacións por un prazo de quince a sesenta días. As infraccións moi graves serán sancionadas coa perda do dereito ao uso das instalacións por un prazo de sesenta días a un ano. As sancións por faltas graves e moi graves levan aparelladas sempre a obriga de indemnizar os danos causados. ARTIGO 14.- PROTECCIÓN DE DATOS PERSOAIS A Concellería de Mocidade do Concello de Ferrol, respectarán en todo momento a confidencialidade dos datos persoais que solicite mediante formularios, de conformidade coa Lei orgánica 15/1999, de 13 de decembro, sobre protección de datos de carácter persoal. Os seus datos nunca serán cedidos, vendidos ou traspasados a terceiros e serán tratados co grao de protección adecuado, tomándose as medidas de seguridade legal necesarias. A Concellería de Mocidade, poderá utilizar os datos subsministrados polos/as usuarios/as para o mantemento da relación establecida, así como para o envío por medios tradicionais ou electrónicos de información actualizada sobre os servizos prestados. En todo caso, a cumprimentación parcial ou total dos datos que se soliciten son voluntarios. Os seus datos de carácter persoal quedarán incorporados a un ficheiro informatizado, sendo o responsable do ficheiro e do seu tratamento a Concellería de Mocidade. Queda igualmente informado da posibilidade de exercitar os dereitos de acceso, rectificación, cancelación e oposición sobre os seus datos persoais. ARTIGO 15.- PARTICIPACIÓN EN REDES NACIONAIS E INTERNACIONAIS A Casa da Xuventude promoverá a participación en redes de colaboración nacionais e internacionais en actividades e campañas que se incardinen dentro dos seus fins, promovendo o intercambio de formación, información e experiencias. ARTIGO 16.- COÑECEMENTO DESTE REGULAMENTO O contido deste regulamento facilitarase a usuarios/as no momento da alta, difundirase con copias e extractos colocados en lugares visibles e en cada ordenador, e publicarase na páxina web do Concello de Ferrol ( www.ferrol.es ). DISPOSICIÓN ADICIONAL Para facilitar, na medida do posible, a relación entre os mozos e mozas da localidade e a administración local, crearase o Consello Municipal de Xuventude, que unha vez constituído asumirá as funcións do Consello Consultivo recollidas no presente Regulamento. Ferrol, 18 de decembro de 2017 A concelleira delegada da Área de Mocidade, Benestar Social, Igualdade e Muller Saínza Ruíz Ferreño RÉXIME DE UTILIZACIÓN DO AULA DE INFORMÁTICA A aula de informática é un espazo libre e gratuíto no que se ofrecen postos de ordenadores con conexión a internet, para que os mozos e mozas poidan desfrutar de todos os servizos de información e comunicación. a) Para utilizar o servizo deberase estar en posesión do carné de usuario/a gratuíto. No caso de menores de idade será precisa a autorización da persoa que ostente a patria potestade e/ou a garda e custodia no caso de menores de idade non emacipados. b) O acceso aos equipos adxudicarase por rigurosa orde de chegada. Cada usuario/a terá dereito á utilización dun posto de ordenador durante 60 minutos ininterrompidos, transcorrido ese tempo, o/a usuario/a deberá abandonar o posto sempre e cando houbese outro/a usuario/a esperando para o seu uso. c) Para garantir a privacidade do uso, cada usuario/a só poderá acceder a súa información con usuario e contrasinal. d) Estará prohibido comer ou beber mentres se utilice o servizo de ordenadores. e) Queda prohibido alterar a configuración dos ordenadores e a instalación de novos programas. f) Os/as usuarios/as que desexen acceder a sistemas multimedia con reprodución de son, deberán utilizar os seus propios auriculares. Soamente se permitirá conectarse aos equipos auriculares simples, que non sexan audibles para o resto de usuarios/as.